Lenovo klar med VR-headset

Blot få dage inden Apple forventes at præsentere sit eget VR-headset på WWDC, melder Lenovo sig på banen med ThinkReality VRX. Afsløringen af headsettet sker i forbindelse med Augmented World Expo 2023, der lige nu løber af stablen i Californien.

Lenovos brille er et såkaldt alt-i-et-headset, der er skræddersyet til virksomheder. Headsettet kommer med six degrees of freedom (6DoF) og første-generations Snapdragon XR2+-processor. Den giver, ifølge pressetrompeterne “enestående fordybelse i høj opløsning og fuldt farvespektrum”.

Headsettet har også pass-through-funktion til mixed reality-anvendelse (MR). Lenovo forestiller sig, at det bruges til alt fra træning af medarbejdere til komplicerede design- og konstruktionsopgaver i 3D.

Med det åbne økosystem Snapdragon Spaces XR og dets OpenXR-baserede udviklingskit vil Lenovo gøre det muligt for både virksomheder og organisationer at skabe innovative oplevelser til ThinkReality VRX. Lenovo arbejder med flere XR-udviklere uafhængigt af hinanden for at brede økosystemet ud til flere forskellige brugssituationer.

ThinkReality VRX headsettet i brug.

Ifølge pressemeddelelsen kommer ThinkReality VXR ud på hylderne herhjemme i juni 2023 med priser fra 10.853 kroner. Læs mere om Lenovos nye headset her.

Apple forventes at præsentere sit VR-headset under World Wide Developers Conference, der åbner med en keynote den 5. juni.

Læs mere: Apples VR-headset kræver separat batteripakke.

Lenovo klar med VR-headset